Broj: 711-I-714-P-145-22/23-02-24

Zagreb, 06. travnja 2023. godine

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Josipe Mrkić, zamjenice općinskog načelnika Općine Sveti Filip i Jakov do 20. svibnja 2021.,** na 4. sjednici, održanoj 06.travnja 2023.godine, donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnice Josipe Mrkić, zamjenice općinskog načelnika Općine Sveti Filip i Jakov, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva, u danom roku koji je protekao 23. prosinca 2021. godine, podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti.**
2. **Poziva se dužnosnica Josipa Mrkić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenoga Zakona. Povjerenstvo je uvidom u Registar dužnosnika koji ustrojava utvrdilo da je Josipa Mrkić obnašala dužnost zamjenice općinskog načelnika Općine Sveti Filip i Jakov u mandatu od 2017.- 2021. zaključno sa 20. svibnja 2021. godine te je stoga, povodom obnašanja navedene dužnosti, bila obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnica Josipa Mrkić po proteku 30 dana od prestanka mandata zamjenice općinskog načelnika Općine Sveti Filip i Jakov nije podnijela izvješće o imovinskom stanju.

Povjerenstvo je stoga Zaključkom broj: 711-I-1740-IK-2205-17/21-06-20 od 20. listopada 2021.g. naložilo dužnosnici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika povodom prestanka obnašanja dužnosti zamjenice općinskog načelnika Općine Sveti Filip i Jakov. Točkom II. izreke navedenoga Zaključka dužnosnica je upozorena da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka Zaključka, Povjerenstvo će protiv nje pokrenuti postupak zbog kršenja odredbi iz članka 8. i 9. ZSSI-a.

Uvidom u povratnicu utvrđeno je da je dužnosnica navedeni zaključak zaprimila 08. prosinca 2021.godine te je rok od 15 dana za ispunjenje obveze protekao 23. prosinca 2021.godine.

S obzirom da dužnosnica nije podnijela pravilno i potpuno ispunjeni obrazac izvješća o imovinskom stanju u roku od 30 dana od dana prestanka dužnosti zamjenice općinskog načelnika Općine Sveti Filip i Jakov, kao ni u daljenjem roku od 15 dana od dana dostave Zaključka kojim je pozvana na ispunjenje navedene obveze, a koji rok je istekao 23. prosinca 2021.godine, Povjerenstvo je na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnica Josipa Mrkić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja odluke.

Slijedom navedenoga, odlučeno je kao u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Dužnosnica Josipa Mrkić, osobna dostava
2. Objava na internetskoj stranici Povjerenstva
3. Pismohrana